Disney Cruise Line

**Disney Cruise Line** (foretaksnavn: **Magical Cruise Company [[Limited]]**) er et britisk-amerikansk cruiserederi med hovedkontor i Hammersmith i London, og datterselskap av morselskapet Disney Signature Experiences som holder til i Lake Buena Vista (Florida).

Cruiserederiet ble stiftet 6. februar 1996 opprinnelig som **Devonson Cruise Company Limited** men endret navn til Magical Cruise Company i oktober samme år. Eier av Disney Cruise Line er The Walt Disney Company med unntak av Japan der The Oriental Land Company står oppført som eier av cruiseselskapet.

Disney Cruise Line opererer to cruiseterminaler i Florida, disse er Port Canaveral og Port Everglades. I tillegg eier cruiseselskapet to private øyer i Bahamas kalt Castaway Cay og Lookout Cay. Disse fungerer som en eksklusiv havn for Disney-skipene.

## Historie

### Bakgrunn
I september 1984 ble den amerikanske forretningsmannen Michael Eisner satt inn som konsernsjef for The Walt Disney Company. På denne tiden var Disney-selskapet midlertidig på vei ut av en periode der finansene var på sitt laveste, ettersom de var nødt å betale ut enorme summer for å unngå fiendtlige oppkjøp, samt at de produserte filmer med dårlig ytelse.

Eisner fikk med seg at det var vekst i cruiseindustrien og særlig i Florida hvor Walt Disney World var lokalisert. Dermed så Eisner et lukrativt potensial i å tilby Disney-tematiserte cruiseseilinger fra Florida. Der var også en idé om å tilby en kombipakke for feriesteder i Walt Disney World og cruisedestinasjoner. Idet Eisner inngikk et samarbeid med et eksternt selskap for å bygge Swan- og Dolphin-hotellene på Disney-eiendommen «Disney World Resort» – for å få innsikt på hvordan det ble gjort og hva som skulle til for at han deretter kunne bygge sitt eget – bestemte Eisner seg også for å inngå et samarbeid med et cruiseselskap.

### «Disney FantaSea»-cruise med NCL

I november 1984 inngikk Disney et samarbeid med det norskeide cruiseselskapet Norwegian Caribbean Lines (NCL), for å tilby et tematisert cruise kalt «Disney FantaSea» om bord på det norske cruiseskipet SS «Norway», som var datidens største passasjerskip i verden. «Disney FantaSea» var et syv-dagers charter-spesial-cruise som varte fra 3. til 10. november 1984. Cruiset gikk fra Miami i Florida til St. Thomas, Jomfruøyene, Nassau og NCLs privatøy Great Stirrup Cay i Bahamas i Karibia.

Om bord var Disney-kostymefigurer som Mikke Mus, Minni Mus, Donald Duck og Langbein for å samhandle med passasjerene, selv ved frokostserveringen. All vanlig show og underholdning om bord på SS «Norway» ble erstattet med Disney-underholdning i deres egne produksjoner, som inkluderte en realfilm-versjon av «Pirates of the Caribbean», en Langbein-tematisert OL ute på dekk, et «Epcot International Night», et kveldsfyrverkeri kalt «Fantasy in the Sky», og sceneshowene «Makin' Memories» og «Show Biz Is» som ble vist på Saga Theatre med underholdningsartister fra Walt Disney World medvirket Michael Berresse og Barnette Ricci. Under cruiset ble det også vist Disney-filmklassikere, samt en spesiell tilknytning til den nye kanalen Disney Channel, som var tilgjengelig på alle fjernsynene i hver lugar om bord på skipet. Prisene for «Disney FantaSea»-cruiset varierte fra 975/1&nbsp;095 til 2&nbsp;710 amerikanske dollar per person for dobbeltrom.

### Partnerskap med Premier Cruise Lines

Også i 1984 hadde det nyetablerte amerikanske cruiseselskapet Premier Cruise Lines slått seg sammen med det amerikanske flyselskapet Eastern Air Lines – som den gang ble kalt «Det offisielle flyselskapet til Walt Disney World» – som tilbydde flybilletter til det sentrale Florida. Disney inngikk et potensielt samarbeid med Premier Cruise Lines hvor de tilbydde «Premier Cruise and Disney Week» om bord på cruiseskipet SS «Royale» med utseiling fra Cape Canaveral.

Som følge av suksessen til «Premier Cruise and Disney Week», ble Premier Cruise Lines det offisielle cruiseselskapet til Walt Disney World i 1985. Disney-selskapet startet herfra å tilby spesielle pakkereiser der gjestene kunne velge mellom tre- til fire-netters opphold på et Walt Disney World-feriested, kombinert med et tre- til fire-netters cruise til Bahamas fra Port Canaveral. Pakken inkluderte også flyreiser til- og fra det sentrale Florida, gratis leiebil i syv dager med ubegrenset kjørelengde, adgang til alle Walt Disney World-fornøyelsesparkene og en gratis guidet tur til NASAs John F. Kennedy Space Center.I 1985 anskaffet Premier Cruise Lines det panamansk-registrerte atlanterhavsskipet – og senere cruiseskipet – SS «Oceanic» fra Home Lines. Skipets skrog ble malt om til knallrød farge som gjorde skipet mer annerledes og morsommere, spesielt for yngre familier. Cruiseselskapet annonserte seg selv som et «utrolig flytende familieferiested» og markedsførte skipet som «The Big Red Boat». Selv om andre cruiseselskaper tillot barn om bord, var «The Big Red Boat» skipet som først aktivt omfavnet dem som en del av opplevelsen. Suksessen til «The Big Red Boat» førte til at de største cruiseselskapene sendte skipene sine til Port Canaveral.

I løpet av det første året med partnerskap hadde over 60&nbsp;000 passasjerer seilt på Disney-cruise. Partnerskapet med Disney førte også til en markant økning på Premier Cruise Lines sine egne cruise. Det ble trykt annonser og vist TV-reklamer som viste frem Disney-kostymefigurer om bord på skipene, med mange bilder av dem som samhandlet med gjestene til forskjellige tidspunkter, alt fra middagsservering til fritidsaktiviteter. Disney-figurene dukket ikke alltid opp i virkeligheten så ofte som gjestene hadde forventet.

I 1993 avsluttet Premier Cruise Lines samarbeidet med Disney og signerte ny kontrakt med Warner Brothers (WB). Cruiseselskapet lisensierte i å bruke Looney Tunes-figurene Snurre Sprett og Stinkdyret Pepé på skipene sine for å beholde sitt familievennlige image. Selv om partnerskapet tok slutt med Disney, fortsatte cruiseselskapet å tilby «Disney Land and Sea»-pakkereiser. Før skilsmissen mellom Premier Cruise Lines og Disney fant sted, hadde sistnevnte i perioden januar til november 1992 forsøkt uten hell å søke partnerskap med både Carnival Cruise Line og Royal Caribbean Cruise Line (RCCL), for en mer eksklusiv pakkereise med ytterligere Disney-deltagelse.

### Disney Cruise Line blir stiftet
I 1990-årene så det lysere ut for Disney-selskapet sett økonomisk. I februar 1994 hadde Disney utarbeidet ferdig tekninger av sitt eget cruiseskip-design. I mellomtiden hadde Walt Disney Travel Company startet med å signere andre cruiseselskaper for å tilby Disney-hoteller og feriestedspakker. Den 18. mai 1994 kunngjorde Disney at de hadde til hensikt å starte cruisevirksomhet i 1998. Arthur Rodney ble valgt til å fungere som den første presidenten i det nye cruiserederiet som foreløpig ble kalt **Disney Vacation Cruises**.

I 1995 kontraherte Disney med det italienske skipsverftet Fincantieri-Cant. Nav. i Ancona i Italia, om bygging av to moderne havgående cruiseskip. Disse ble følgende MS «Disney Magic» og MS «Disney Wonder» – henholdsvis levert i 1998 og 1999. Cruiserederiet ble innlemmet som **Devonson Cruise Company Limited** 6. februar 1996 med hovedkontor i Hammersmith i London, Storbritannia. I oktober 1996 ble navnet endret til **Magical Cruise Company Limited** og markedsført som **Disney Cruise Line**. Cruiserederiet kostet like mye som å starte en fornøyelsespark. I 1996 kjøpte Magical Cruise Company øya Gorda Cay for 25 millioner amerikanske dollar og omdøpte det til Castaway Cay. Cruiseselskapet var på øya i over 18 måneder for å tilrettelegge øya til deres egen private øy og cruisedestinasjon i Bahamas.

### Første ordinære Disney-cruise

Cruiseskipet «Disney Magic» skulle opprinnelig starte å seile på sitt første cruise i mars 1998, men ble utsatt hele to ganger. Søsterskipet «Disney Wonder» var opprinnelig planlagt å seile i desember 1998. Den 30. juli 1998 seilte «Disney Magic» på sin jomfrutur ut fra Port Canaveral, og startet dermed det første ordinære Disney-cruiset til Bahamas. Det ble signert en 10-årskontrakt med havnen Port Canaveral som ville være standardhavnen for Disney-skipene. Med Rodneys avgang som president i cruiseselskapet i august 1999, ble driftsdirektør Matt Ouimet utnevnt som til hans erstatter 16. juli 1999. I 2002 annonserte cruiseselskapet å starte ytterligere cruiseseilinger med syv-dagers cruise og cruise til det vestlige Karbia.

I mai 2005 ble standardhavnen for cruiseskipet «Disney Magic» midlertidig flyttet til Port of Los Angeles i California for sommercruisesesongen. Målet med flyttingen var å feire selskapets 50-årsjubileum av Disneyland som ble åpnet i 1955 og fungerte som en prøvelse for ekspansjonen i California. Forflytningscruiset ble utsolgt raskere enn forventet da bestillinger fra førstegangsreisende på Disney-cruise økte med minst 60&nbsp;%.

## Flåte

Per 21. desember 2024 opererer Disney Cruise Line hele seks havgående cruiseskip. Det er planlagt å ekspandere flåten med ytterligere seks havgående cruiseskip frem til 2031.

Nyeste skip ble levert i oktober 2025.

Skipene har seilingsdestinasjoner til Alaska, Bahamas, Bermuda, Canada, Europa, Hawaii, Karibia, Mexico, New Zealand, Australia, Stillehavskysten, Panamakanalen, Singapore, Sør-Stillehavet samt transatlantiske seilinger mellom Karibia og Skandinavia.

## Galleri

Fil:Castaway Cay beach.jpg|Disney Cruise Lines privatøy Castaway Cay i Bahamas.
Fil:US-port-canav-disney-terminal.jpg|Havneterminalen «Cruise Terminal 8» til Disney Cruise Line i Port Canaveral i Florida, USA.
Fil:Disney World Cruise Line Bus (2531364843).jpg|En Disney Cruise Line-buss som tar med passasjerer til og fra «Cruise Terminal 8» fra Orlando internasjonale lufthavn, samt rundt i Walt Disney World.


## Referanser


## Eksterne lenker
*